Die laaste oordeel is die viering van die evangelie!

**Lees: Skriflesing**: Mat 25:31-46 (Vandag is die afsluiting vir die Christelike jaar. Volgende Sondag begin die nuwe jaar.

Besprekingsvraag:

Vind u die gedeelte wat ons saam gelees het verontrustend/ ontstellend of ervaar jy dat dit ‘n beklemtoning van die evangelie is?

Die skrifgedeelte is **‘n kragtige beklemtoning van die evangelie**.

Ons tema vanjaar is viering…

Die tema van ons preek vanoggend:

**Die laaste oordeel is ‘n viering van die evangelie.**

Geleerdes verskil oor die genre wat ons hier vind. Sommige meen dit is ‘n gelykenis, ander voel weer dit is apokaliptiese stof. Met ander woorde ‘n geskrif wat in simboliese taal die gebeure aan die eindtyd vir ons beskryf.

Dikwels sien ‘n mens futuristiese films waarin jy duidelik kan sien
daar is ‘n moontlikheid van waarheid en ander kere kan jy nie anders as om te besef:
 Dit is ‘n bol snert.

**Matteus neem ons die toekoms in**.
Die verskil met ‘n futuristiese film is, hierdie is feite
so seker as wat ek en jy vandag hier sit.
Dít wat simbolies uitgebeeld word - gaan gebeur…

En **nie iewers in ‘n film nie**.
Nie net die fliekvlooie gaan dit sien nie.
Ek en jy gaan verseker daar wees…

**Wat gaan gebeur?**

Daar kom ‘n **dag wat die Seun van die mens in majesteit kom**
en al die engele saam met Hom.
Hy gaan die koninklike troon bestyg.

Die **troon vorm ‘n sentrale punt** in die ontvouing van die drama.

Dit is ‘n magtige oomblik wanneer die Seun van die mens die troon bestyg
en sy plek daar inneem.

Hy doen dit as die **Een aan wie alle mag** in die hemel en op aarde gegee is (Mat 28:18).
Hy is Koning en Regter.
Die Vader het die oordeel aan Hom oorgelaat.

Daar is ‘n **indrukwekkende engeleskaar by Christus**.
Dit moet miljoene der miljoene wees.
Die teks leer hulle is almal daar.

Daarby, verder as wat die oog glo ek, kan sien,
is **al die nasies byeen gebring**.
Indrukwekkende gesig, ‘n mens kan jou dit byna die nie voorstel nie.

Die eerste stap van die regsproses:

Alle volke is byeen vir ‘n regsproses.

Die tweede stap:
wanneer Regter Jesus, hierdie massa mense in twee gaan deel.

Dit is ‘n proses waarmee die mense van daardie tyd bekend was.
Dikwels het die herders saans by die slaapplekke of selfs bedags in die veld
die skape en bokke van mekaar geskei.
(Vanweë die aard van bokke, is hulle soms vir die skape wat vrede wil hê, ‘n hindernis of ‘n bedreiging. Daarom is hulle dikwels van mekaar geskei).

Die skape sal hy regs en die bokke links van Hom laat staan.
(Alle vorme van menslike verbintenisse sal hierdie deursnyding ondergaan).

Derdens is daar ‘n **tweërlei oordeel wat uitgespreek** word.

* **Positief oor** die mense aan die regterkant van Christus
* **Negatief oor** die aan sy linkerkant.

Die positiewe oordeel lui as volg:

*Kom julle wat deur my Vader geseën is!
Die Koninkryk is van die skepping van die wêreld af vir julle voorberei. Neem dit as erfenis in besit,
want Ek was honger, en julle het My iets gegee om te eet; Ek was dors, en julle het My iets gegee om te drink; Ek was ‘n vreemdeling, en julle het My gehuisves; Ek was sonder klere, en julle het vir My klere gegee, siek, en julle het My verpleeg; in die tronk, en julle het My besoek (v 34-37)*.

Die negatiewe oordeel lui:

*Gaan weg van My af julle vervloektes!
Gaan na die ewige vuur wat vir die duiwel en sy engele voorberei is,
want Ek was honger, en julle het My niks gegee om te eet nie, Ek was dors, en julle het My niks gegee om te drink nie; Ek was ‘n vreemdeling, en julle het My nie gehuisves nie; sonder klere en julle het my nie klere gegee nie; siek en in die tronk, en julle het My nie versorg nie (41b-43).*

U sien die groep aan Jesus se regterkant het positief teenoor Hom op getree
en die groep aan sy linkerkant het negatief teenoor Hom opgetree.

**Waaroor gaan dit?**

Dit gaan oor onopvallende liefdesdade.
Liefdesbewyse wat spontaan uit die hart gedoen word.
Dinge waarvan daar nie boek gehou word nie

Liefdesbewys wat nie uitgestal of aan die groot klok gehang word nie.

Want dit gaan oor iets wat jy aan iemand in nood doen.
Iets waarvoor jy nie erkenning of vergoeding verwag nie.
*Jou linkerhand hoef nie altyd eers te weet
 wat jou regterhand in die verband doen nie.*

**Beide groepe reageer** op die uitspraak.

Die Geseëndes is uit die veld geslaan.
Hulle reageer met **met verbasing**:

*Wanneer het ons U honger gesien en U gevoed, of dors en U iets gegee om te drink? En wanneer het ons U ‘n vreemdeling gesien en U gehuisves, of sonder klere en vir U klere gegee? Wanneer het ons U siek gesien of in die tronk en U besoek? (v37-39)*

Die mense is verdwaas, uit die veld geslaan…
nie so erg oor die feit dat hulle die liefdesdade gedoen het nie,
maar om te hoor dat hulle dit aan die Here gedoen het.

Want nie een van hulle kan onthou dat hulle
spesifiek so iets aan die Here gedoen het nie.

Dat hulpverlening deel van hul lewe was, is duidelik
maar wanneer het hulle dit aan die Koning Jesus gedoen,
is hul totaal onbewus van…

Die **veroordeeldes weer, reageer met verbystering**:

*Wanneer het ons U honger of dors, of ‘n vreemdeling of sonder klere of siek of in die tronk gesien en U nie gehelp nie? (v44)*

**Nie een** van die veroordeeldes is bewus van enige geleentheid
waar hulle gekonfronteer was met die situasie waar Jesus
honger of dors, vreemdeling, siek of sonder klere, of in gevangeskap was
en hulle hom ‘n koue skouer gegee het nie.

*Regter Jesus motiveer sy uitspraak:*

*…Vir sover julle dit aan een van hierdie geringstes nie gedoen het nie, het julle dit aan My ook nie gedoen nie.(v45)*

**Die kern is onopvallende liefdesdade** aan die geringstes…
Dit is bepalend vir die onderskeid of *verwelkoming* of *hel toe stuur*…

**Wie is die geringstes van wie Jesus praat**?

**Praat Jesus van Jode**, of dalk Israeliete, dalk sy dissipels,
of gaan dit dalk oor alle gelowiges of dalk sommer oor alle mense in nood..?

Die antwoord is nie so eenvoudig nie.
Op ‘n stadium leer Jesus aan die dissipels:

*As julle nie verander en soos kindertjies word nie,
sal julle beslis nie in die koninkryk van die hemel kom nie (Mat 18:3).*

*Jesus sê teksgedeelte*

* *Vir sover julle dit aan een van die geringste van hierdie broers van My gedoen het (v40)*
* *Vir sover julle dit aan een van hierdie geringstes nie gedoen het nie (v45).*

Dit is duidelik uit die verbaasde sowel as die geskokte reaksie van die verskillende groepe (skape en bokke) dat nie een van hulle onder mense opgetree het wat die alles bepalende band met God het nie.

Dit was vir hulle doodgewonde mense wat

* gesmag het na iets om te eet of te drink,
* vreemdelinge sonder huisvesting,
* mense wat nie klere gehad het om hul naaktheid te bedek nie,
* siekes wat nie sorg kon bekostig of gehad het nie,
* prisoniers wat eensaam in die tronk hul straf moes uitdien.

**Gaan dit oor gelowiges of ongelowiges?**

Ek weet nie, want in die eerste plek praat Jesus oor *die geringste van Sy broers* en in die tweede plek word bloot gestel *sover julle dit nie aan en van hierdie geringstes gedoen het nie…*

**Is die vraag so belangrik?**

Bittermin weet ons waar mense in nood is, of hulle Christene is of nie.

Wat wel **duidelik is, dit gaan oor mense in nood**.
Mense wat nie oor die vermoë beskik om iets aan hul nood te doen nie.
Daar is ook nie ‘n verduideliking van hoe hul in die nood beland het,
of hul sosiale groep of hul ras of nasie nie.

Feite is: **hulle is gevange in hul nood** en kan hulself nie help nie.
As iemand anders nie uitkoms bring nie, is daar nie vir hulle hulp nie.

Niemand van hierdie mense wat hulpverleen het,
het Jesus in die situasie raakgesien of beleef.
Hulle het nie aan sy teenwoordigheid gedink nie.

Die onbegryplike, ongelooflike is dat Jesus:

* hier op mense wag wat omgee waar die nood druk
* wat oor die straat stap en hulpverleen
* wat nie net *jammer* sê of *dit is so tragies* nie, maar wat daadwerklik help

Toe Johannes die doper se mense na Jesus kom navraag doen het,
het hy nie die groot en asemrowende dinge genoem nie.
Hy het bloot genoem hoe Jesus optree teenoor die in nood (Mat 11:4-6).

Jesus is ongemerk tussen die wat ly en swaarkry.
Hulle nood is Sy nood.
Hy is immers die Seun van die mens.

Die oordeel is finaal.
*Kom geseëndes* of *Gaan weg van My, vervloektes!*

**Hoe is dit ‘n viering van geloof in Christus?**

Wie werklik in Christus glo en leef en dit hier en nou
met sy hart, hande en voete uitleef, word later die fees binnegenooi

Slot

Daarom gelowiges, hou vas aan die evangelie.
Vier die evangelie.

Leef dit elke dag konkreet uit.
Jesus is Regter en ook Verlosser.

Wees bedag op nood en lyding want Jesus kan onopgemerk daar wees

Wie reg lewe ontvang die ewige lewe.
Nie as beloning maar steeds as genadegawe.

Amen. Bronnelys: Verskeie Bybelvertalings, kommentare, leesrooster